In nomine sancte et individue Trinitatis. Notum sit et presentibus et futuris quod Jocelinus de Arsi dedit Deo et beate Marie et fratribus de Reigniaco eorumque successoribus jure perpetuo et absque ulla retentione omnem terram suam sicut divisa est signis et metis in longitudine a fonte de Lesir usque ad fluvium Thore et in latitudine a terra sancte sanctimonialium de Cresignon usque ad territorium Reigniaci. Hanc donationem fecit cum egrotaret de infirmitate qua et mortuus est, laudantibus uxore sua Nazaria et duobus nepotibus suis Gaufrido et Jocelino. Cum autem redissent ab officio funeris, venerunt ad portam Reigniaci et ipsa quidem Nazaria ibi coram Lamberto priore et quibusdam monachis hoc quod ante donaverat et laudaverat, donavit et laudavit. Supradicti autem adolescentes venientes in ecclesiam et tenentes regulam sancti Benedicti, posuerunt super altare, dantes ipsam terram sicut donaverat adunculus eorum, cum adhuc viveret, multis astantibus tam laicis quam monachis. Hujus donationis atque laudationis testes sunt : Johannes de Arsi capellanus, Willelmus de Malli, Lambertus de Voltenai, Jofridus Archant, Hugo Damiani, Savarius miles et multi alii. Hoc autem [factum est] anno ab Incarnatione Domini M°C°XLVIII, regnante Ludovico rege Francorum, Hugo Autissiodorense episcopo quodam abbati Pontiniacensi, Willelmo comite Nivernense.